
NÁRODNÁ RADA SLOVENSKEJ REPUBLIKY
IX. VOLEBNÉ OBDOBIE


Návrh


UZNESENIE
NÁRODNEJ RADY SLOVENSKEJ REPUBLIKY

z … 2026


k aktuálnej situácii Bahájskeho spoločenstva v Iráne 

_________________________________________________________________________


so zreteľom na Všeobecnú deklaráciu ľudských práv, 
so zreteľom na Medzinárodný pakt o občianskych a politických právach, 
so zreteľom na Chartu Organizácie Spojených národov, 
so zreteľom na uznesenie Európskeho parlamentu o rastúcom prenasledovaní Bahájov v Iráne, prijaté 27. novembra 2025;


· vzhľadom na to, že Bahájske spoločenstvo, ku ktorému sa v Iráne hlási vyše 300 000 veriacich, je od islamskej revolúcie v roku 1979 a najmä od prijatia memoranda v roku 1991 vystavené systematickému prenasledovaniu zo strany iránskeho štátu, ktoré zahŕňa svojvoľné zadržiavanie, mučenie, dezinformačné kampane a podnecovanie k nenávisti prostredníctvom štátom kontrolovaných médií, svojvoľné zatknutia, konfiškácie majetku, odmietanie prístupu ku vzdelaniu a zamestnaniu, obmedzovania pohrebných práv; 

· vzhľadom na to, že v poslednom období sa represie zintenzívnili, čo sa prejavuje hromadnými zatknutiami, zrýchlenými nespravodlivými súdnymi procesmi a falošnými obvineniami zo špionáže, pričom v roku 2024 bolo približne 1 200 veriacich Bahájskeho spoločenstva podrobených súdnym konaniam alebo väzbe a ženy tvorili dve tretiny zadržaných, iránske orgány tiež znesvätili bahájske cintoríny v mnohých mestách, vrátane Teheránu, Ahvázu, Rafsanjanu, Kermánu a Hamadanu; 

· vzhľadom na to, že v obdobiach vnútornej nestability je táto komunita často využívaná ako obetný baránok a bez akéhokoľvek faktického základu sa s ňou spájajú vonkajšie sprisahania, pričom medzi júnom a novembrom 2025 bolo zdokumentovaných viac než 750 ďalších prípadov perzekučných opatrení vrátane domových razií, svojvoľných zadržaní a zásahov do majetkových práv, čo svedčí o ďalšom výraznom stupňovaní represie;

· vzhľadom na to, že medzinárodné organizácie a rezolúcie európskych inštitúcií dôsledne odsudzujú používanie mučenia, simulovaných popráv, svojvoľného zadržiavania a vynútených priznaní v Iráne, ako aj používanie trestu smrti ako nástroja politickej a sociálnej represie;

· vzhľadom na to, že Bahájske spoločenstvo je registrovanou náboženskou spoločnosťou v Slovenskej republike a v medzinárodnom kontexte je súčasťou celosvetového Bahájskeho spoločenstva; 

Národná rada Slovenskej republiky

A. odsudzuje prenasledovanie príslušníkov a príslušníčok Bahájskeho spoločenstva v Iráne ako aj systematické potláčanie práv všetkých náboženských a etnických menšín a žien, čo je porušením medzinárodných záväzkov Iránu špecificky v oblasti náboženskej slobody a všeobecne v oblasti ľudských práv;

B. odsudzuje masakry na prelome rokov 2025 a 2026, počas ktorých iránske silové zložky zasahovali proti civilnému obyvateľstvu a v dôsledku streľby, mučenia a mimosúdnych popráv pripravili o život podľa údajov ľudskoprávnych organizácii až 36 500 ľudí, čím sa tieto masakry zaradili k najhorším v moderných dejinách Irán;

C. odsudzuje uplatňovanie trestu smrti Iránskym režimom, vrátane uplatňovania trestu smrti voči maloletým osobám, čím Irán porušuje svoj záväzok ako strana Dohovoru OSN o právach dieťaťa;
 
D. vyjadruje podporu všetkým osobám, ktoré sa stali obeťou represií iránskeho režimu, ktorý systematicky porušuje práva a slobody vlastných občanov a občianok, zadržiava ich za účasť na protestoch, väzní ich bez dôkazov a riadnych súdnych procesov a vystavuje dlhodobému fyzickému a psychickému násiliu, vrátane mučenia v podobe odopierania jedla a vody, ponižujúcich vypočúvaní a izolácie;
 
E. vyzýva vládu Slovenskej republiky, aby v spolupráci s inštitúciami EÚ v intenciách uznesenia Európskeho parlamentu o rastúcom prenasledovaní Bahájov v Iráne, prijaté 27. novembra 2025 a s využitím medzinárodných diplomatických nástrojov podnikla kroky na zastavenie prenasledovania na základe náboženskej viery v Iráne, menovite príslušníkov a príslušníčok Bahájskeho spoločenstva ako aj veriacich kresťanských a ďalších konfesií a odsúdila uplatňovanie trestu smrti iránskym režimom ako nástroja represie a politického zastrašovania.

